Vrou (19) sterf toe drie voertuie botsFoto: ER24 ŉ Vrou is dood en vier ander mense beseer nadat drie voertuie Saterdag in George in die Wes-Kaap gebots het. Russel Meiring, woordvoerder van ER24, het gesê die ongeluk het op die Knysna-pad gebeur. Volgens Meiring het paramedici die wrakke van drie voertuie in die middel van die pad aangetref. Dit is egter nie duidelik wat die oorsaak van die botsing was nie. “Paramedici het ŉ vrou, vermoedelik 19 jaar oud, in een van die voertuie aangetref. Sy het ongelukkig reeds aan haar veelvuldige beserings beswyk,” het hy gesê. Hy het gesê twee insittendes in dieselfde voertuig het matige beserings opgedoen. Die bestuurders van die ander twee voertuie het ook geringe tot matige beserings opgedoen. Die beseerdes is na die Mediclinic George geneem terwyl brandweerbeamptes meganiese toerusting gebruik het om die oorledene se liggaam uit die motorwrak te bevry. Die ongeluk sal deur die polisie ondersoek word.